A BIZOTTSÁG HATÁROZATA
(2008. július 22.)
a tagállamok által a sertésfélék petesejtjeinek és embrióinak behozatalára feljogosított harmadik országok jegyzékének megállapításáról
(az értesítés a C(2008) 3671. számú dokumentummal történt)
(EGT-vonatkozású szöveg)
(2008/636/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 90/425/EGK tanácsi irányelv (1) A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre és különösen annak 17. cikke (3) bekezdésének bevezető fordulatára és a) pontjára, valamint 28. cikkére,
mivel:
(1)
A 92/65/EGK irányelv azon állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelményeket állapítja meg, amelyek nem tartoznak a benne meghatározott közösségi jogszabályokban megállapított állat-egészségügyi követelmények hatálya alá. Előírja továbbá egy olyan jegyzék létrehozását, amelyben azon harmadik országok vagy harmadik országok részei szerepelnek, amelyek az irányelvben meghatározottakkal egyenértékű biztosítékokat képesek nyújtani, és amelyekből a tagállamok engedélyezhetik a sertésfélék spermáinak, petesejtjeinek és embrióinak behozatalát.
(2)
A tagállamok által a juh- és kecskefélék spermáinak, petesejtjeinek és embrióinak, továbbá sertésfélék petesejtjeinek és embrióinak behozatalára feljogosított harmadik országok jegyzékének megállapításáról szóló, 1994. január 31-i 94/63/EK bizottsági határozat (2) mellékletének III. része egy olyan listát állapít meg, amelyben azon harmadik országok vagy harmadik országok részei szerepelnek, amelyekből a tagállamok - a házisertések spermájának behozatalára vonatkozó feltételek megállapításáról szóló, 2002. július 19-i 2002/613/EK bizottsági határozattal (3) összhangban - sertéspetesejtek és sertésembriók, illetve amelyekből sertésspermák behozatalát engedélyezhetik.
(3)
A legújabb tudományos és műszaki fejlődés figyelembevétele érdekében a 94/63/EK határozatot több alkalommal módosították. Jelenleg a juh- és kecskefélék spermáira, petesejtjeire és embrióira, valamint a sertésfélék petesejtjeire és embrióira alkalmazandó.
(4)
A Bizottság külön jogszabályban kívánja megállapítani a juh- és kecskefélék spermájának, petesejtjeinek és embrióinak behozatalára vonatkozó állat-egészségügyi feltételeket, valamint a tagállamok által ezen áruk behozatalára feljogosított harmadik országok jegyzékét.
(5)
A 2002/613/EK határozat megállapítja azon harmadik országok jegyzékét, amelyekből a tagállamok engedélyezni kívánják a sertésspermák behozatalát. Ezt a jegyzéket azon harmadik országok állat-egészségügyi státusa alapján állították össze, amelyekből a tagállamok engedélyezni kívánják az élő sertések behozatalát. Miután nincs tudományos bizonyíték arra, hogy a legelterjedtebb egzotikus járványos betegségek tekintetében a hím- és nőivarú sertés mint donorállat egészségi állapotából eredő kockázatok az embrió kezelésével csökkenthetők, helyénvaló - és a közösségi jogszabályok összehangoltságának és koherenciájának biztosítása érdekeit szolgálja -, hogy e határozatban utaljunk az említett jegyzékre azon jegyzék megállapításakor, amelyben azok a harmadik országok szerepelnek, amelyekből a tagállamok engedélyezni kívánják az említett fajok petesejtjeinek és embrióinak behozatalát.
(6)
A közösségi jogszabályok egyértelműsége érdekében helyénvaló a 94/63/EK határozat hatályon kívül helyezése.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok engedélyezik a sertésfélék petesejtjeinek és embrióinak azon harmadik országokból történő behozatalát, amelyekből a 2002/613/EK határozat 1. cikkével összhangban a sertésspermák behozatala engedélyezett.
2. cikk
A 94/63/EK határozat hatályát veszti.
3. cikk
Ezt a határozatot 2008. szeptember 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2008. július 22-én.